Այսօր ԱԺ տարածքային կառավարման, տեղական ինքնակառավարման, գյուղատնտեսության եւ բնապահպանության հարցերի մշտական հանձնաժողովի նիստում քննարկվում էր «Առեւտրի եւ ծառայությունների մասին» Հայաստանի Հանրապետության օրենքում փոփոխություն եւ լրացումներ կատարելու մասին նախագիծը: Կառավարության ներկայացրած նախագծի հիմնական զեկուցող ՀՀ տնտեսական զարգացման եւ ներդրումների նախարարի տեղակալ Հովհաննես Ազիզյանի խոսքով՝ այս օրենքը եթե ընդունվի, ապա հնարավոր կլինի կանոնակարգել բազմաբնակարան շենքերում եւ նրանց մոտակայքում գործող գիշերային ակումբների գործունեությունը: Փոխնախարարի տեղեկացմամբ՝ օրենքով մեկ տարի ժամանակ է տրամադրվելու գիշերային ակումբների սեփականատերերին, որպեսզի ժամանցի կենտրոնները տեղափոխեն այլ վայր: Իսկ, թե բնակելի շենքերից որքան հեռավորության վրա պետք է լինի գիշերային ակումբը, նոր օրենքով որոշելու է համայնքի ավագանին, ինչը, սակայն պատգամավորների սրտով չեղավ: